b'\n_START_ARTICLE_\nSteve Vai\n_START_SECTION_\nZa\xc4\x8diatky\n_START_PARAGRAPH_\nDospievaj\xc3\xbaci Vai za\xc4\x8dal hra\xc5\xa5 na gitare in\xc5\xa1pirovan\xc3\xbd tvorbou Jimiho Hendrixa, Alica Coopera \xc4\x8di skupiny Led Zeppelin. V roku 1974, e\xc5\xa1te pred n\xc3\xa1stupom na \xc5\xa1kolu Berklee College of Music, kedy hr\xc3\xa1val v miestnych skupin\xc3\xa1ch, ho u\xc4\x8dil gitarov\xc3\xbd virtu\xc3\xb3z Joe Satriani. Vo Vaiovom \xc5\xa1t\xc3\xbdle hry bolo c\xc3\xadti\xc5\xa5 vplyv gitaristov ako Jeff Beck alebo Allan Holdsworth._NEWLINE_Steva Vaia fascinovala aj hudba gitaristu Franka Zappu. Steve mu raz poslal nahr\xc3\xa1vky svojej hry na gitare a prepis in\xc5\xa1trument\xc3\xa1lnej skladby "The Black Page", ktor\xc3\xba zlo\xc5\xbeil Zappa pre bicie n\xc3\xa1stroje. Ten bol nato\xc4\xbeko ohromen\xc3\xbd schopnos\xc5\xa5ami mlad\xc3\xa9ho gitaristu, \xc5\xbee v roku 1979 si ho najal na prepisovanie nieko\xc4\xbek\xc3\xbdch svoj\xc3\xadch gitarov\xc3\xbdch s\xc3\xb3l, vr\xc3\xa1tane materi\xc3\xa1lov na albume Joe\'s Garage a trojalbume Shut Up \'n\' Play Yer Guitar. V roku 1982 boli tieto prepisy publikovan\xc3\xa9 v knihe Guitar Book od  Franka Zappu._NEWLINE_Ako u\xc5\xbe st\xc3\xa1ly \xc4\x8dlen jeho skupiny mohol Steve Vai predvies\xc5\xa5 svoj talent v skladb\xc3\xa1ch ako \xe2\x80\x9eMoggio\xe2\x80\x9c \xc4\x8di \xe2\x80\x9eStevie\'s Spanking\xe2\x80\x9c. Absolvoval so Zappom nieko\xc4\xbeko koncertn\xc3\xbdch \xc5\xa1n\xc3\xbar, tak\xc5\xbee mal mo\xc5\xbenos\xc5\xa5 pozorova\xc5\xa5 hru hudobn\xc3\xadkov na sc\xc3\xa9ne a ve\xc4\xbea sa pri tom nau\xc4\x8dil. Vai a Zappa spolu nahrali \xc5\xa1es\xc5\xa5 albumov a to v rokoch 1980 a\xc5\xbe 1984.\n_START_SECTION_\nKari\xc3\xa9ra\n_START_PARAGRAPH_\nPo odchode od Zappu v roku 1982 sa Vai pres\xc5\xa5ahoval do Kalifornie, kde nahral svoj prv\xc3\xbd s\xc3\xb3lov\xc3\xbd album Flex-Able (1984) a vystupoval v nieko\xc4\xbek\xc3\xbdch skupin\xc3\xa1ch. V roku 1985 zast\xc3\xbapil Yngwieho Malmsteena v Bonnetovej skupine Alcatrazz. Nep\xc3\xb4sobil v nej dlho, av\xc5\xa1ak podie\xc4\xbeal sa na nahr\xc3\xa1van\xc3\xad albumu Disturbing the Peace._NEWLINE_V tom istom roku sa Steve e\xc5\xa1te pridal do skupiny b\xc3\xbdval\xc3\xa9ho frontmana form\xc3\xa1cie Van Halen, Davida Lee Rotha. Nahral s nimi dva albumy: multiplatinov\xc3\xbd Eat\'em And Smile a Skycraper. Tieto albumy, videonahr\xc3\xa1vky a koncertn\xc3\xa9 \xc5\xa1n\xc3\xbary v\xc3\xbdrazne prispeli k rastu Vaiovej popularity. _NEWLINE_Vai v roku 1989 za\xc4\x8dal hra\xc5\xa5 s Whitesnake, skupinou b\xc3\xbdval\xc3\xa9ho spev\xc3\xa1ka Deep Purple, Davida Coverdala. Nahrali spolu album Slip Of The Tongue._NEWLINE_Po odchode zo skupiny Whitesnake sa Vai vydal znova na s\xc3\xb3lovu dr\xc3\xa1hu. V roku 1990 mu vy\xc5\xa1iel vysoko hodnoten\xc3\xbd album Passion and Warfare, ktor\xc3\xbd je zmesou d\xc5\xbeezu, metalu, rocku, funku a klasickej hudby._NEWLINE_V roku 1993 spolupracoval s buben\xc3\xadkom Terrym Bozziom, basgitaristom T.M. Stevensom a spev\xc3\xa1kom Devinom Townsendom na albume Sex and Religion.\n_START_SECTION_\nVybavenie\n_START_PARAGRAPH_\nNa zvukov\xc3\xbdch vlastnostiach a dizajne svoj\xc3\xadch git\xc3\xa1r, spolupracoval Steve Vai s firmou Ibanez. Vznikli tak gitary Ibanez JEM series. Pre tieto gitary je charakteristick\xc3\xbd \xc3\xbachop pre ruku, tzv. "monkey grip", diera v tele gitary. \xc4\x8ealej s\xc3\xba to sn\xc3\xadma\xc4\x8de DiMarzio (humbucker - singlecoil - humbucker), ktor\xc3\xa9 s\xc3\xba navrhnut\xc3\xa9 v nieko\xc4\xbek\xc3\xbdch r\xc3\xb4znych typoch, ako napr. Evolution, Breed a EVO 2. Tremolo m\xc3\xa1 dvojzvratn\xc3\xbd syst\xc3\xa9m Edge Pro. Hmatn\xc3\xadk je charakteristick\xc3\xbd zobrazen\xc3\xadm "Vine of Life" - "vini\xc4\x8d \xc5\xbeivota"._NEWLINE_Vai vybavil ve\xc4\xbea svoj\xc3\xadch git\xc3\xa1r Ibanez Backstopom, ktor\xc3\xbd zablokuje funk\xc4\x8dnos\xc5\xa5 dvojzvratn\xc3\xa9ho tremola._NEWLINE_Medzi \xc4\x8fal\xc5\xa1\xc3\xadmi modelmi Vaiov\xc3\xbdch git\xc3\xa1r, je aj 7-strunov\xc3\xa1 verzia, Ibanez Universe, navrhnut\xc3\xa1 taktie\xc5\xbe Steve Vaiom. T\xc3\xa1to verzia nesk\xc3\xb4r ovplyvnila zvuk gitaristu skupiny Korn, ako aj zvuk ostatn\xc3\xbdch skup\xc3\xadn hraj\xc3\xbacich nu-metal koncom 90. rokov._NEWLINE_K Vaiov\xc3\xbdm gitar\xc3\xa1m patria aj akustick\xc3\xa9 gitary, Euphoria, takisto navrhnut\xc3\xa9 Steve Vaiom._NEWLINE_Predt\xc3\xbdm, ako pre\xc5\xa1iel k zna\xc4\x8dke Ibanez, pou\xc5\xbe\xc3\xadval gitary Jackson. Ale boli to iba dva roky spolupr\xc3\xa1ce._NEWLINE_V Steveho zbierke sa nach\xc3\xa1dza viac ako 120 elektrick\xc3\xbdch git\xc3\xa1r.\n_START_SECTION_\nS\xc3\xbakromn\xc3\xbd \xc5\xbeivot\n_START_PARAGRAPH_\nVai je \xc5\xbeenat\xc3\xbd s Pia Maiocco, b\xc3\xbdvalou basgitaristkou skupiny Vixen. M\xc3\xb4\xc5\xbeete ju vidie\xc5\xa5 vo filme Hardbodies. Vai a Maiocco maj\xc3\xba dve deti, synov - Julian Angel Vai a Fire Vai. Steve sa vo vo\xc4\xbenom \xc4\x8dase venuje  v\xc4\x8del\xc3\xa1m, ktor\xc3\xa9 pravidelne produkuj\xc3\xba med. Zisk z predaja medu putuje do Vaiovej neziskovej charitat\xc3\xadvnej  nad\xc3\xa1cie Make a Noise Foundation.\n_START_SECTION_\nFilantrop\n_START_PARAGRAPH_\nOd roku 2005 je Steve Vai ofici\xc3\xa1lnym podporovate\xc4\xbeom Little Kids Rock, neziskovej spolo\xc4\x8dnosti, ktor\xc3\xa1 poskytuje zadarmo hudobn\xc3\xa9 n\xc3\xa1stroje a lekcie pre deti \xc5\xa1t\xc3\xa1tnych \xc5\xa1k\xc3\xb4l v celej  Amerike. Je \xc4\x8destn\xc3\xbdm \xc4\x8dlenom spr\xc3\xa1vnej rady.'